På søndag finder en kæmpe løbefest sted i Aalborg, når startskuddet til dettes års Aalborg Halvmarathon lyder. Omkring 8500 deltagere sendes ud på vejene i Aalborg og Nørresundby. For at fejre Limfjordstunnelens 50 års fødselsdag går ruten igen i år gennem tunnelen, og både her og flere steder i Aalborg og Nørresundby vil trafikken blive påvirket af de mange motionister på vejene. Der løbes ikke på en lukket rute, men få dele af byen er midlertidigt skærmet for at beskytte deltagerne i Aalborg Halvmarathon. Åbent i det østlige tunnelrør Limfjordstunnelen vil hele tiden være åben, men i tidsrummet fra cirka klokken 7.00 søndag morgen til klokken 11.00 ledes både nord- og sydgående trafik gennem det østlige tunnelrør. - Det giver mindre kapacitet i tunnelen, så forvent en anelse længere rejsetid, lyder beskeden fra arrangørerne. Derfor opfordrer de samtidig til, at man kører hjemmefra i god tid, hvis man kommer til Aalborg nord fra. Også på Limfjordsbroen vil kun et enkelt spor være åbent frem til omkring klokken 10.30, hvor man forventer at have fået alle løbere ført over broen. Også andre steder i Aalborg bliver trafikken påvirket. Nyhavnsgade er afspærret mellem Ved Stranden og helt frem til Østre Allé i tidsrummet fra klokken 5.00 – 10.00. Herefter åbnes der op, så afspærringen kun gælder mellem Ved Stranden og Rensburggade indtil klokken 16.00. Kong Christians Allé er spærret for al trafik mellem klokken 05.00 og 13.00. Parkering i Aalborg og Nørresundby De mange tusinde deltagere betyder også, at man skal parkere i forbindelse med Aalborg Halvmarathon. Igen opfordrer arrangørerne til, at man ankommer i god tid, når man skal finde en plads til sin bil. Vær opmærksom på, at parkering i Musikkens Hus, Friis, Salling og Føtex ikke er mulig før klokken 09.30. Skal man med på 5 km Walk-distancen, gælder det også om at være i god tid. Her går starten allerede klokken 8.00 fra Nørresundby-siden. Parkering kan her finde sted ved Stigsborg Brygge og Engvej. Aalborg Halvmarathon består i år af tre distancer; en rute på 21,2 kilometer, en 10 kilometer-rute og en gårute på fem kilometer. 6000 deltagere skal på de to løbedistancer og 2500 deltagere skal ud på den fem kilometer lange gårute.
På søndag lyder startskuddet til dette års Aalborg Halvmarathon, hvor mere end 8000 deltagere sendes gennem Limfjordstunnelen.